VEGA og All Things Live præsenterer

**Boy Pablo er tilbage i VEGA!**

*Den 23. marts kickstarter Boy Pablo foråret i Lille VEGA med drømmende indiepop-numre, der finder inspiration i alt fra 60’ernes sangskrivere, garagebands, hiphop og R&B.*

I juni udgav Boy Pablo sammen med Jimi Somewhere det organiske sommernummer ”Never Cared”, der varslede nye lækre toner fra den unge, talentfulde musiker.

Den 21-årige multiinstrumentalist, sanger og sangskriver er født og opvokset i Norge af chilenske forældre. Pablo Muñoz producerer under kunstnernavnet, Boy Pablo, uptempo indiepop om livets op- og nedture. Fra ren lykke til kælderkold melankoli bliver indspundet i ungdommelige tekster og iørefaldende guitarriffs.

Han er blevet kaldt Norges svar på Mac Demarco og udgav sidste år ep´en *Soy Pablo,* som vakte stor begejstring hos anmeldere verden overfor dens sprøde samling af soul-poppede sange. I marts 2018 spillede han en eklektisk og nærværende koncert i et tætpakket Ideal Bar.

Sangskriveren debuterede i 2016 og fik sit store gennembrud med nummeret ”Everytime”, der gik viralt på Reddit og YouTube med over 30 millioner afspilninger. Den unge nordmand blev hurtigt blåstemplet af musikmedier som Pitchfork, The Fader og RedBull Sound Select.

På scenen fremfører Boy Pablo sine sange med fire af sine nære venner i et energisk liveshow. Drengene spillede i år shows over hele kloden og har optrådt på festivaler som Coachella, Lollapalooza og Primavera Sound.

**Fakta om koncerten:**

Boy Pablo (NO)

Mandag d. 23. marts kl. 20.00

Lille VEGA, Enghavevej 40, 1674 København V

Billetpris: 220 kr. + gebyr

Billetsalget starter fredag den 13. december kl. 11.00 via vega.dk, Ticketmaster og All Things Live